khistorydata/jeongjo-sjw-relations huggingface dataset:
정조 20년
弘文館副修撰尹悌東疏曰伏以臣向忝憲職纔蒙恩遞又叨玉署召命繼降曾未幾日除旨聯翩誠未知無狀賤臣何以得此臣於是宜效竭蹶之義少伸叩謝之忱而第念臣母病狀時增日添眞元則漸就凘鑠藥餌則全無效應委身床笫殆若不保朝夕向陳涕泣之懇獲蒙體諒之恩而目今證形之危綴尤不可比論於向時將護是急趨膺無望至於賤疾之累朔患痁無以自力有不暇論敢陳焦迫之私重犯逋傲之科伏乞天地父母將臣所帶職名特許鐫免俾伸情私仍治臣瀆擾之罪以嚴紀綱焉臣無任云云省疏具悉爾其勿辭救護
정조 20년
丙辰七月二十四日卯時上御誠正閣諸承旨持公事入侍時行都承旨李冕膺行左承旨李書九行右承旨洪仁浩左副承旨李肇源右副承旨鄭尙愚同副承旨魚用謙記事官柳遠鳴假注書曺錫中記事官金景煥記注官金良倜檢校直閣金勉柱以次進伏訖上曰各房奏公事冕膺讀奏禮賓主簿宋聞鶴病親呈辭仁浩讀奏忠淸監司林濟遠狀啓槐山郡文女孝烈令該曹稟處事上曰其餘公事皆入之仍命各書判付訖上曰下直守令入侍出榻敎冕膺曰富寧府使朴泂以肅拜入來亦令入侍耶上曰唯遠鳴承命出與富寧府使朴泂密陽府使金思義茂山府使尹衡東雲山郡守張夢說舒川郡守李儒燁端川府使張重吉高原郡守張鉉宅嘉山郡守南宮玾溫陽郡守尹𡊠南海縣令成夢龍偕入進伏上曰富寧府使朴泂當日辭朝出榻敎上命守令進前各奏職姓名訖皆宣諭奏七事退出而至泂敎曰曾經守令而今年幾何泂曰經泰仁庇仁兩邑而年爲五十八矣敎重吉曰下去善爲之也敎鉉宅曰聞爾不能文云雖某條學於人必須善爲也治績不必在於能文與否也爾須詳奏邑名也鉉宅奏邑名上曰高原之原字何義鉉宅曰卽水源之源也仁浩曰高原郡守張鉉宅邑名仰對之際誤奏一字事甚未安推考何如上曰勿推可也出擧條上敎思義曰下去善爲也寧遠今至蘇弊之境耶思義曰營邑相議變通可以釐革者幾皆爲之矣上曰見今戶數爲幾何思義曰今爲三千餘戶而實數不過一千六七百戶矣古則爲六千餘戶而連値歉荒且多移去長津故如是而近日之稍勝者民又自長津還來故比前頗勝矣敎𡊠曰勿如向來鐵山事而各別操心也命退諸臣以次退出
정조 20년
丙辰七月二十四日辰時上御重熙堂同副承旨入侍時同副承旨魚用謙假注書曺錫中記事官金景煥記注官金良倜以次進伏訖上曰他承旨入侍出榻敎賤臣承命出傳與右副承旨鄭尙愚偕入進伏用謙起伏奏禁令事未畢上命書傳敎曰當該承旨遞差用謙退出上敎尙愚曰昨日宣薦事傳敎雖不出於朝報各司分撥則使之書出可也上曰涼生後更稟條件爲幾何今日內竝令入稟可也命退承史以次退出
정조 20년
丙辰七月二十四日午時上御重熙堂右副承旨入侍時右副承旨鄭尙愚假注書曺錫中記事官金景煥記注官金良倜光州牧使徐瀅修以次進伏訖上曰今以守令復登筵席予則曰曲爲之地矣瀅修曰過蒙恩造復起爲人頂踵毛髮莫非上賜衷情抑塞不知所達矣上曰今日卽爲發去可也命退出上敎尙愚曰明日次對當來會云耶尙愚曰然矣上命書傳敎曰明日次對欲爲來會云而殿講有命似當頉稟秋務民事政宜勵精依例來會事令廟堂知悉未下直守令皆當辭朝而受由上京守令等簽丁省野不可曠官皆令當日下送後令該曹草記上曰漢學殿講公事堂上當爲擧行罷職人敍用與內閣太常譯院諸任乃任出榻敎上曰明日專經文臣殿講日次儒生上齊殿講寄齋及四學儒生館學齋任儒生製述時試官以專經殿講試官通用出榻敎上曰承旨前望單子入之待下批牌招察任出榻敎命退承史以次退出
정조 20년
丙辰七月二十四日申時上御重熙堂坐直承旨入侍時同副承旨鄭尙愚記事官柳遠鳴記事官金景煥記注官金良倜以次進伏訖上曰儒生都數幾人尙愚曰一百七十餘人四十以下背講五十以下面講六十以下勿論而以四月到記書啓故其間多有有故下鄕之人入門數似有減縮矣上曰書啓懸錄面背講而在外人後日次應講可也尙愚曰製述儒生之試紙例當自費而今番則與應製有異以正草紙用之好矣上曰依到記例當頒紙預爲知委可也命退承史以次退出
정조 20년
行都承旨李冕膺坐直行左承旨李書九坐直右承旨未差左副承旨李肇源坐右副承旨李海愚坐同副承旨鄭尙愚坐注書柳遠鳴仕一員未差假注書曺錫中仕直事變假注書康就昇仕
정조 20년
藥房提調沈頤之副提調李冕應啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 20년
李肇源啓曰今日御營廳下番軍賞試才時弘化門銅龍門入直將官軍兵除出標信請出之意敢啓傳曰知道
정조 20년
李肇源啓曰備邊司郞廳來言今日賓廳日次而右議政尹蓍東陳箚受由不得來會云矣敢啓傳曰知道
정조 20년
李書九啓曰輪對官來待矣敢稟傳曰入侍
정조 20년
傳于李冕膺曰下直守令入侍
정조 20년
備忘記慶興府使李孝承阿耳僉使李應器車嶺僉使趙天漢下直各長弓一張長箭一部片箭一部筒兒一箇賜給
정조 20년
李冕膺以吏曹言啓曰今七月二十二日傳曰今番大政踰限列邑曠官之弊不可不念都目相換守令及貶罷曠官之代新除人員皆令除朝辭除署經一兩日內發送後令該曹草記事命下矣依下敎申飭於列邑守令則貶罷邑新除守令慈山府使李庚運慶源府使沈默之鳳山郡守趙華錫郭山郡守白海鎭新溪縣令金健柱永柔縣令李志淳木川縣監禹成謨慈仁縣監姜彙鈺利城縣監孔學周都政相換守令靈巖郡守吳在斗鎭川縣監李光曄井邑縣監朴挺玉新除守令振威縣令尹應鉉陽城縣監吳慶元新除相換守令咸昌縣監申光岳今月二十四日發行貶罷邑新除守令陽智縣監朴宗海都政相換守令大興郡守安思烈今月二十五日發行貶罷邑新除守令朔州府使卞緯鎭時在溫陽待其上來知委下送後更爲草記計料而楚山府使尹光顔身病猝重不得赴任云特敎除朝辭之下稱以身病趁不下往事體所在誠甚未安所當重勘而本曹請推之外無他可施之罰何以爲之敢稟傳曰聞其情理衆所共知改差另擇口傳差代陽德縣監之代亦爲口傳差出仍令待下批當日辭朝可也
정조 20년
李冕膺以吏曹言啓曰因臣曹草記受由上京守令中三陟府使尹㬘泰安郡守韓永逵陽德縣監洪樂佐以身病不得下去事批旨內陽德縣監洪樂佐實病果然云改差其餘守令嚴飭下送可也事命下矣三陟府使尹㬘泰安郡守韓永逵處更爲嚴飭則尹㬘以爲泄痢越添蠢動無路云韓永逵以爲毒痁酷痢日漸危篤末由發行云雖未知其實病之苦歇與否而特敎申飭之下一直稱病無意還官事體所在誠極駭然上項兩邑守令竝爲先罷黜其罪狀令該府拿問處之何如傳曰三陟府使尹㬘瓜限雖近云而稱病駭然罷拿依施泰安郡守韓永逵未聞疵政數遞可惜年少之人焉敢言病當日下送後草記可也
정조 20년
李書九以吏曹言啓曰因臣曹草記受由上京守令三陟府使尹㬘泰安郡守韓永逵竝爲先罷黜其罪狀令該曹拿問處之事批旨內三陟府使尹㬘瓜限雖近云而稱病駭然罷拿依施泰安郡守韓永逵未聞疵政數遞可惜年少之人焉敢言病當日下送後草記可也事命下矣依下敎嚴飭於泰安郡守韓永逵處纔已下送之意敢啓傳曰知道三陟之代亦爲口傳差出催促下送可也
정조 20년
以專經文臣殿講榜目傳于李書九曰三略一粗同栍爲三人則比較定居首一人然後榜目當爲修整賞典亦當按例擧行而承旨草榜不爲私標筵退後出榜試官亦爲曚未覺察當該執冊承旨及試官從重推考待開門試官更爲來待於賓廳與承旨眼同比較又有同劃則更爲比較修整榜目事分付
정조 20년
以楚山府使望筒傳于李肇源曰北道邊地之必以訓正曾經者或將家子弟差送之定式故訓將金聖應亞將尹光莘堂上時已有之而年來顔私日甚此規全廢丙申以後使之申明定式近日則雖循私者亦無敢違越而都政時北邑許多窠曾經訓正之白東遠何故不擬忽於極擇之西邑邊地不有先朝當宁受敎無難擬入名以銓官者寧有不知定式之理設或不知曹中必有掌故之吏從傍提醒吏判將以何辭自解乎此似微事大關國綱吏曹判書金載瓚爲先問啓所謂白東遠者所當嚴棍充軍於北道邊郡以懲干囑圖免之習而事近臆逆當待吏判問啓後處之以此以彼因渠之致致此酬應雖無東遠豈無白哥東遠名字亟去官案北道邊地不以訓正差送事問於該堂以奏之敎而所謂知入者無異問東答西當該承旨洪仁浩罷職其代前望單子入之近始聞之仍此思之任嵂收用之後官案宜卽微稟還付而尙今不爲而內外職任循例書入豈有如許駭悖之習首先犯科之兵曹堂上捧現告以爲重勘之地
정조 20년
李肇源啓曰北道邊地之必以訓正曾經者或將家子弟差送之定式故訓將金聖應亞將尹光莘堂上時已有之而年來顔私日甚此規全廢丙申以後使之申明定式近日則雖循私者亦無敢違越而都政時北邑許多窠曾經訓正之白東遠何故不擬忽於極擇之西邑邊地不有先朝當宁受敎無難擬入名以銓官者寧有不知定式之理設或不知曹中必有掌故之吏從傍提醒則吏判將以何辭自解乎此似微事大關國綱吏曹判書金載瓚爲先問啓事命下矣問于吏曹判書金載瓚處則以爲北道邊地差出之時白東遠以曾經訓正之次當爲擧擬而區區愚見竊以爲其兄東運新除西關守令而曾未幾何又以其弟繼擬於履歷守令之望者爲私心之不自安不得擧擬於北關邊地至於楚山望則承宣因筵敎私報中以爲西關邊地宜以訓正曾經人差送而無可合之人而不爲擧擬乎爲報故臣全未覺其誤傳聖敎他不暇念卽以曾經訓正人一從久次排擬以入而今伏承下敎臣之前後排望自歸於違越定式之科致有此問啓之命伏地惶隕不知所達云矣敢啓傳曰知道然則不可勒歸於銓官之毁劃莫重受敎吏判使之退去究其本由於白東運之不爲先期處義東運職名改差口傳差代大抵向來白哥一弁之所爲無嚴不敬倖免軍法失刑大矣何來又一白姓人犯於受敎無論事實之如何雖命拔去官案而銓官旣分揀則揆以刑政亦不可只罪當者白東遠官案拔名事亦爲分揀因渠之事致煩辭敎其可以分揀而照望擬職乎爲兩銓長所當知者
정조 20년
吏曹口傳政事以李海昇爲陽德縣監兪漢雋爲三陟府使朴孝晉爲楚山府使
정조 20년
鄭尙愚以司僕寺言啓曰濟州出來先運歲貢馬二百匹內一匹到中路故失十五匹華城府親軍衛分給九匹到江頭病留實納馬一百七十五匹禾毛色別單書入之意敢啓傳曰知道
정조 20년
李肇源以訓鍊都監言啓曰依御營廳哨官望單子判付本局哨官宋履成御營廳哨官朴旨鳳相換之意敢啓傳曰知道
정조 20년
李肇源以義禁府言啓曰時囚罪人李汝節趙弘鎭宋綸源李旭祥金樂海等原情公事判付內李汝節趙弘鎭分揀放送事命下矣趙弘鎭分揀放送李汝節前因他罪充軍平安道江界府馬馬海土兵仍前罪目還發配所而依例發遣府書吏押送之意敢啓傳曰知道
정조 20년
大司憲宋煥箕疏曰伏以都憲新命何爲而忽又橫加於草莽賤微之身也日昨隆批已極惶恧今玆恩旨尤出夢外臣於累朔病伏之中心悸魂𢥠危喘益促此殆臣命卒之秋也緣臣之文字荒陋言辭拙澁前後瀝血之至懇未蒙聖鑑之俯諒而一年二年朝除暮遷累淸朝而隳官方至於此極此莫非臣之罪也仍竊惟念風憲之長是何等責任也況自近來尤有別焉雖有文纓之踐歷已顯望實俱叶者一被除命輒皆逡巡如臣之庸陋末蔭尤豈有一半分承當之望哉臣雖欲不避猥越更暴情實而辭已竭矣意已窮矣伏況每陳乞免之章反媒匪分之恩臣於此只益驚遑罔措直欲循墻疾走而不可得也伏乞聖明亟賜鐫改仍命選部不復檢擬於不當擬之職俾得以歌詠聖澤畢命邱壑千萬幸甚臣無任云云答曰省疏具悉家庭學識之外以至餘事之文章而詞苑諸臣莫不讓與卿可謂適用之器也予所期待而企望之者夫豈淺淺且況持論不苟繩尺峻整霜臺見任非卿伊誰卿須知予招徠之者不在於備數俗規而懃懃有必欲致之意卽起幡然仍傳曰此批答令地方官傳諭
정조 20년
吏曹判書金載瓚疏曰伏以臣叨此職而行大政是豈臣所可堪而晏然自任者哉直以號籲未格逃遁無路竟不免滾到于今黽勉冒當而半日之政百疣層生甄復則或擺恒式陞敍則全昧當格周旋排比之間其所種種顚誤已不勝其多而至於軍器正之越品直擬尤是昏錯之大則大僚之只請問備實出太恕追檢悚恧益無自措噫來汝銓臣臨殿開政是何等大注措而緣臣迷鈍觸手廝壞將見題目一出八方致駭臣固無足言其辱朝廷而羞當世者此豈細故也就此一事而臣之合被重勘已無可言而抑臣情私別有所至懇者臣於再昨秋初叨見職也登筵則垂涕而冒陳控章則瀝血而屢瀆有若焚溺之急要得拯救之恩者是豈臣一分飾外之言也蓋其以臣身而居是職則必知其十無一幸故其所以遑遑蘄免者實由衷膈可質神天而降鑑之明亦庶幾燭照矣今臣所叨之職視前無異至迫之情在今愈切惟我父母之仁或垂顧復之恩俾得以成始成終者卽臣泣禱于天者也在私而不可化者下愚也在公而不可壞者銓法也今不必以臣居銓使之一無所效兩相受病也決矣惟願察臣疾聲之呼哀臣由中之懇弗拂其性特循是請使至治之世無一物不得其所焉況臣目下私義又有所萬萬難冒者前三銓自引之疏無論政批之先後銓格之有無僚堂引義旣由於臣而僚堂則因此處義遂至鞶褫臣獨諉以格例昧然行公揆以廉防斷無是理去就一款今無可論且臣於日前退自政席便患毒痢症形猝劇食飮全却腹肚交痛落席叫楚氣息綿綴目下病情實無以自力供職伏乞聖慈竝賜鑑諒亟命遞改以靖私義以安微喘千萬幸甚臣無任云云答曰省疏具悉除叨屬耳都政未必是瓜限勿辭行公
정조 20년
丙辰七月二十五日卯時上親臨便殿藥房入診專經文臣日次儒生殿講輪對官同爲入侍時提調沈頤之行都承旨李冕膺行左承旨李書九行右承旨洪仁浩左副承旨李肇源右副承旨李海愚同副承旨鄭尙愚記事官柳遠鳴假注書曺錫中記事官金景煥記注官金良倜檢校直閣金勉柱以次進伏訖頤之進前曰日間暑熱還劇聖體若何上曰一樣矣頤之曰王大妃殿氣候何如上曰一樣矣惠慶宮氣候何如上曰一樣矣上敎遠鳴景煥良倜曰史官進伏俱失座次誠駭然仍命書榻敎曰當該史官事過後拿處上曰輪對官先爲入侍試官及講員行禮後待開講時以次升殿可也賤臣承命出傳輪對官內贍寺奉事朴和源工曹正郞李觀城西氷庫別檢李豐林司宰監奉事趙遠慶義禁府都事申夔相朴正圭司饔院主簿李藎模奉事李敬簡繕工監監役徐有昌權中執奉事尹致猷黃井彦假監役朴性圭平市署直長尹鎰漢城府主簿閔致謙長興庫奉事金履度戶曹正郞李廷仁司圃署別提尹夔欽刑曹正郞權襈佐郞李觀秀通禮院假引儀李義勝廣興倉直長尹載僖司僕僉正兪漢雋禮賓參奉鄭枻東學訓導劉弘基尙衣院別提洪章輔以次進詣階下試官行禮曹判書閔鍾顯行護軍沈煥之李晩秀大司成尹得孚副司直金熙朝金履喬修撰李翊模及專經應講諸文臣以次入拜位行四拜禮上曰朝臣拜禮每欲一番提敎而未果矣凡拜禮只有鞠躬拜興而近來謬例必於鞠躬拜興時每先擧手如揖樣此非古例以數十年前言之未有如此法此後則決勿如是自今日行禮爲始詳諭入庭諸臣俾皆知古禮之如此而釋萊不遠戶判當爲獻官亦以此意曉諭儒生使之肄習可也大抵擧手之所以爲謬例者蓋出於威儀樣樣不敢便拜便興有若暫爲動手者然而此規過而爲謬矣上曰專經文臣及殿講儒生姑退去背講儒生先爲開講可也上命煥之晩秀書御題第四廳舍人賦翊模奉磨墨器進前時越過講冊履喬奉御題時未及跪受上曰聖賢經傳何等尊重而如是欠敬御題之不爲跪受亦豈成說乎命仁浩書榻敎曰對讀官李翊模金履喬推考出榻敎懸題訖上曰解題諸生皆詳知乎尙愚出而回奏曰皆能知之云矣上曰初未能呈券者不必强留使之自量退去上曰適値殿講酬應甚煩輪對官有所懷者升殿進奏無所懷者退去可也襈進前奏所懷曰本曹律學官生輩雜歧中最爲貧窮其所聊賴者惟有外方檢律一路蓋其試取之法高栍則付諸京司祿官低栍則分差外方檢律當初立法雖出於重內輕外之意惟其厚薄懸殊之故擧懷避內求外之計甚至有謀避高栍圖占低栍者用工生熟無以區別而徒啓僥倖之路事之無謂莫此爲甚渠輩亦知其爲弊故以入仕久近定爲等第輪回塡差之意屢度齊訴近來醫司譯院亦以等第差送已成事目本曹律學之分差外方者亦依此例爲之恐合事宜矣上曰令本曹堂上論理回啓可也出擧條觀秀曰救活奴婢與貪窮自賣之類依雇工例只役當代自是法典而近來豪右輩不有禁令竝與所生而勒令使喚視若傳來之物或載之帳籍或成文轉賣又或有自願贖還而不許者此若不嚴飭後弊難防臣謂從今以往此類之現發於官庭者施以壓良之律法官毋得闊狹事分付京外宜矣上曰令本曹堂上論理回啓可也出擧條鎰曰各廛通共發賣之後實多都民聊賴之資而元廛則失利廛民次次渙散投入亂賣人中各爲資生國役朔米等節全不關涉元廛則應役自如每每有呼訴之擧而實無救弊之策臣謂各種亂賣人處使元廛從略收稅以爲補用應役之地宜矣上曰令該署提調決處可也出擧條義勝曰本院自是掌禮儀而近來新進引儀尋常儀注矇然不知誠非供職之道取才時五禮儀應講亦有援例臣謂自今令本院肄習五禮儀以爲月講之地宜矣上曰令禮堂稟處可也出擧條履度進奏職姓名上曰所懷何事履度曰所懷則無矣上曰無所懷者旣令不升殿而爾則異於他人以大臣子弟而曰以無所懷甚是不可矣上曰下直守令進前誨等進奏職姓名訖命各退聽宣諭退去命開講生員李復性等以次應講訖上命書傳敎曰去四月朔日次儒生殿講上齋生之講經無不能誦極爲可嘉此講直赴用純通栍載於法典而旣無純通儒生當用次賞進士權馥五通一略一粗直赴會試進士沈湜四通二略一粗給二分進士李鎭華三通二略一粗而一栍之不出非渠之罪一體給分略儒生生員李復性沈微永趙琮鎭李得賢進士安光遇任壽益金魯應李志淵金啓溫李㷞朴時源朴謙進鄭弼東金用默粗儒生生員李用正尹行慶閔德基安光集沈英錫南學中進士洪樂宇李升淵李在璣任履周洪達榮等突誦則皆突誦其在勸奬之道不可只以紙筆墨施賞今年內泮中科試日次殿講圈點之數雖未準到記之席雖未參皆令勿拘許赴事分付成均館幼學及齋任等以製述試取初欲賜第應試僅爲卄餘呈券未滿一軸賜第非可論考券亦無義更於八月日次有下敎以此分付今日停擧兩儒追聞事實似非有意之事停擧則分揀大抵以儒爲名不讀聖經將讀何書近來只試齋任於日次講甚非恢張之道猶未料上齋生之若是能誦姑不使之一體應講而今日見之足可爲矣自今上齋生無論年之老少有一書講工者當朔受點書啓以應講懸註事定式仍令諸生知悉肄誦使絃誦之聲洋洋於黌堂東西庠舍上下仍令生進幼學兼有竝習聖經之效上命面講者次次應講可也尙愚收券訖奏曰有兩儒生相投書草士習駭然故停擧之意分付矣上曰兩儒生誰某也尙愚曰李愚在金鑰矣上曰愚在則素有文名矣上曰面講試冊入之仍命書榻敎曰判府事沈頤之兵曹判書鄭好仁兵曹參議吳泰賢檢校直閣金勉柱檢校待敎沈象奎試官加差下上曰儒生殿講已畢文臣講卽爲開講而日勢已晩試官分所捧講可也講訖贊儀唱禮畢上命諸臣退出而承史閣臣及兵曹判書來待於春塘臺院隷閣隷使之待令也上御暎花堂命諸臣進前上敎晩秀曰關西習操今年爲之云耶淸南淸北間必須觀勢量爲之意及之而北道亦有南北關一例書報可也上命諸臣下庭各受貢馬一匹行祗受四拜禮訖命退諸臣以次退出
정조 20년
行都承旨李冕膺坐行左承旨李書九坐右承旨李肇源坐左副承旨李海愚坐右副承旨鄭尙愚坐直同副承旨金熙朝坐直注書柳遠鳴仕一員未差假注書曺錫中仕直事變假注書康就昇仕
정조 20년
李肇源啓曰大司憲宋煥箕掌令許鍒持平金壽祖鄭宗魯在外執義朴瑞源掌令朱重翁呈辭監察茶時之意敢啓傳曰知道
정조 20년
以專經武臣殿講寶劍望筒傳于金熙朝曰在外摠管許遞
정조 20년
以專經武臣殿講寶劍望筒傳于金熙朝曰臨殿酬應射與講一也而講則不緊莫甚與冬等孟朔殿講以試射同爲代行臨時更稟事該房該曹知悉
정조 20년
備忘記羅州營將申晤下直長弓一張長箭一部片箭一部筒兒一箇賜給
정조 20년
以注書柳遠鳴兼春秋金景煥金良倜拿處傳旨傳于李肇源曰分揀
정조 20년
以蒜山僉使望筒傳于金熙朝曰本以履歷窠近作久勤而關防自別以有地處風力人今日政相換
정조 20년
傳于金熙朝曰地雖秩卑此家之人何拘常格況渠兄外任遞來之後宜有霑祿之人閑良洪樂佑南行部將卽渠當窠今日政加設單付
정조 20년
以刑曹坐不坐單子傳于李肇源曰判堂連爲懸病遣醫看病然後可以出仕乎供職朝端被殫遭劾從古何限而況以疏未登徹前此飭敎何如而又復逡巡殆若永矢自劃然者果何意義猥屑之外無嚴莫甚近來國綱懈弛臣分掃地何事不然而未有甚於刑判擧措之放恣到今思之言者之言猶屬歇後而北邑斥逐銓曹事駭然鏡城判官宋文述在外臺諫許遞今日政擬其代此單還給刑判去就使之自量爲之事分付此後入於宋文述所謂未徹之疏而引義者施以重勘莫曰重勘無指的之律名劃地樊圃義猶瞿瞿特敎嚴飭其敢玩愒乎
정조 20년
有政吏批判書金載瓚進參判黃昇源進參議未差行都承旨李冕膺進以蔡弘遠爲吏曹參議李儒修爲掌令柳頤玄爲獻納宋文述爲正言李義駿爲氷庫提調柳弘源爲軍器正李禮培爲軍器判官鄭履綏爲典籍洪秉容爲漢城主簿李德鉉爲鏡城判官檢書官三單鄭枻元有鎭柳本學
정조 20년
兵批判書鄭好仁進參判尹弼秉入直進參議李尙度病參知吳泰賢病同副承旨金熙朝進以李聖圭爲都摠管閔台爀爲副摠管金百鍊爲蒜山僉使秦百仁爲長壽別將部將單洪樂佑副護軍魚用謙副司直趙弘鎭洪受浩副司果張至顯
정조 20년
兵曹口傳政事都摠都事李煥益宣傳官申大恒相換訓鍊主簿李栻宣傳官尹益儉相換軍器主簿鄭來升宣傳官洪達三相換古今島僉使徐有春蒜山僉使金百鍊相換
정조 20년
李書九以弘文館言啓曰校理金近淳副校理沈興永副修撰鄭東榦旣有只推之命竝卽牌招察任何如傳曰允
정조 20년
承旨前望單子入之金熙朝落點
정조 20년
鄭尙愚啓曰新除授承旨金熙朝卽爲牌招何如傳曰允
정조 20년
金熙朝啓曰任嵂收用之後官案宜卽微稟還付而尙今不爲而內外職任循例書入豈有如許駭悖之習首先犯科之兵曹堂上捧現告以爲重勘之地事命下矣前兵曹判書李秉模旣捧現告係是大臣何以爲之敢稟傳曰雖甚慨然係是大臣之事現告置之
정조 20년
以平安監司朴宗甲狀啓龍川府殺獄逃亡罪人過限尙未捉得該府使黃仁煐罪狀令攸司稟處事傳于李肇源曰退限百日更加嚴飭期於限內捉得
정조 20년
金熙朝以兵曹言啓曰卽者敦化東狹門守門將金尙漸移次橫竹現發於本曹郞廳巡審摘奸之時闕門把守何等嚴重而敢爲移次肆然橫竹事極無嚴誠甚痛駭其在懲後戢他之道不可仍置當該守門將金尙漸令該府拿問重勘何如傳曰移次橫竹者前此現發於摘奸何限而今忽草記金尙漸者獨不冤乎草記還給大抵近來門禁之蕩然專由於堂郞尤所切痛者堂上之不以職務夙夜小心近日入直堂上一竝記過後日殿座時待令此後一有不勤判堂難免重律而該房承旨時或微稟後發遣注書考其勤慢以奏事載之該房故事可也
정조 20년
金熙朝以兵曹言啓曰專經武臣講官加抄啓人員別單書入之意敢啓傳曰知道
정조 20년
金熙朝以御營廳言啓曰本廳來八月九月兩朔應立中部前司屬全羅右道五哨軍兵五百十七名今已逢點整齊矣八月初一日與左部後司軍兵替代立番後舊軍放送之意敢啓傳曰知道
정조 20년
金熙朝以御營廳言啓曰本廳來十月十一月兩朔應立中部左司屬全羅右道五哨軍兵九月二十五日京中逢點十月初一日與前司軍兵當爲替代立番而依定奪每哨以一百名磨鍊後其餘一百三十五名竝資保收布上送事本道監兵使處措辭知會之意敢啓傳曰知道
정조 20년
司諫崔烜啓曰罪人克觀克泰以妖任之同氣凶謀逆節爛熳同參而嚴訊之下抵賴不服未克究覈未及承款王章莫伸輿情莫洩請金甲島爲奴罪人克觀古今島爲奴罪人克泰更令王府嚴鞫得情快正王法逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬一有日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典星漢之凶言逆節綻露無餘擧國臣民莫不沬血致討其父師文苟有一分嚴畏之心則所當屛息縮伏覓死不得而渠敢偃處城闉延人客此已萬萬痛惡而詬天罵日凶言悖說罔有紀極梟音益肆狼毒愈狠之說至登諫長之陳疏繼有法府之捉囚凡今日含生之倫擧切驚痛憤惋誓不與此賊父子共戴一天秋堂之疏請移鞫亦可見嚴國法討亂賊之義而不惟不賜允從乃以先問師文不但顚倒爲敎此賊指斥乘輿公肆詬罵又出星漢未伏法之前則其父子同惡讎國怨天之狀愈可見矣星漢請鞫旣有府院合啓師文竝鞫尤是擧國同聲而不意全放之命有若疏釋者然國體之墮壞已無可言輿情之轉激去而益甚請亟寢秋曹罪人柳師文放釋之命仍令王府設鞫嚴問快正典刑噫李周奭之可勝痛惡士夫之居家細節猶不敢一毫放過況陵寢肅敬之地其所嚴畏怵惕之心有倍於闕內供直則身爲陵官者尤當兢兢蹙蹙恫恫屬屬竭盡誠敬之不暇而彼周奭渠以士夫之裔宰臣之子專無謹飭之戒徒事狂悖之習莫重淸齋之地私宰牛隻腥穢浪藉此已萬萬可駭之事而至優婆遊戲之事尤是一大變怪也此等雜戲雖閭巷匹庶稍有知覺操行者固當嚴斥不近而名以齋郞無難故犯若是其極是可忍也孰不可忍也論其罪惡三尺猶輕何幸我殿下誠孝所及罪人斯得則施以當律斷不可已而猶且含容歸之不足責之科刑止於一次律止於勿限周奭之所犯係是莫重則刑律之止此失之太輕且況勿限之律初非不重而終歸於遇赦輒宥之科則以此勘律烏足以當其罪哉請島配罪人李周奭更令王府拿致加刑限己身島配雖有赦典永勿擧論新除授司憲府大司憲宋煥箕時在忠淸道懷德地請斯速乘馹上來事下諭答曰不允柳師文事亟停勿煩下諭事依啓
정조 20년
丙辰七月二十六日卯時上御誠正閣諸承旨持公事入侍時行都承旨李冕膺行左承旨李書九左副承旨李肇源右副承旨李海愚同副承旨鄭尙愚記事官柳遠鳴假注書曺錫中記事官金景煥記注官金良倜檢校直閣金勉柱以次進伏訖肇源讀奏全羅監司狀啓沃溝縣稅大同無弊護送事忠淸監司狀啓康津等反庫事海愚曰慶尙右兵使狀啓捉虎申飭事命各書判付吏房刑房禮房工房皆以無公事退出上曰齊陵丁字閣及碑閣修改處當自戶曹擧行耶祭物例自開城府爲分奉常寺隨時進排今於修改之役則本府無擧行之例耶問其前例更奏可也上曰刑判事是豈道理分義乎爲刑判地予之所曲爲者何如而其擧措之若此者萬萬駭然矣所謂向來未徹疏中被論者誰也肇源曰尹師國及洪良浩矣上曰刑判果甚曖昧且善爲東伯故予果曲護而登筵時亦已及之而一味如此者大關國綱以此觀之則言者之言亦非過也名入於未徹疏中而有引義者各別嚴飭之意書揭政院壁上以爲惕勵之地可也先朝以此亦有施極律之下敎耳尙愚曰聖敎縷縷而終是逡巡者外議亦以刑判大以爲非矣命書傳敎曰政官牌招開政仍命退承史以次退出
정조 20년
行都承旨李冕膺坐左承旨李肇源坐直右承旨李海愚坐直左副承旨鄭尙愚坐右副承旨柳匡天坐同副承旨金熙朝坐注書柳遠鳴仕一員未差假注書曺錫中仕直事變假注書康就昇仕
정조 20년
金熙朝以都摠府言啓曰今日入直內三廳武兼禁軍及軍兵等中日習射請出標信傳曰知道
정조 20년
李肇源啓曰合辭許久闕啓事甚未安今日政新除授兩司諸臺竝待下批牌招何如傳曰允
정조 20년
李肇源啓曰大司憲宋煥箕持平金壽祖鄭宗魯在外執義朴瑞源掌令朱重翁呈辭掌令李儒修牌不進監察茶時之意敢啓傳曰知道
정조 20년
柳匡天啓曰來初一日輪對日次矣敢稟傳曰當次人受點待下敎待令
정조 20년
傳于柳匡天曰禮房承旨馳詣宣武祠奉審摘奸以來
정조 20년
備忘記滿浦僉使南正圭美錢僉使高殷泰柔遠僉使崔正仁永達萬戶胡昌祖下直各長弓一張長箭一部片箭一部筒兒一箇賜給
정조 20년
禮曹來八月初二日行景慕宮秋享大祭親祭取稟奉敎攝儀爲旀前一日詣齋所省牲器候過隷儀還宮路由逌瞻門百官參斑安徐餘皆依近例爲良如敎
정조 20년
傳于金熙朝曰昨聞筵臣言釜山僉使鄭爀以其先故難於赴任云而昔在肅廟朝李錫如爀之地處而爲釜山僉使呈狀乞遞伊時聖敎以曾孫以後勿避之定式使之赴任似此前例有若爲爀準備然而錫以不參宴享至於拿推則在爀處義宜無異同多大僉使口傳相換仍令除朝辭下送
정조 20년
兵曹口傳政事多大僉使尹壽民釜山僉使鄭爀相換
정조 20년
以校理金近淳副校理沈興永副修撰鄭東榦牌不進罷職傳旨傳于柳匡天曰只推
정조 20년
柳匡天以弘文館言啓曰校理金近淳副校理沈興永旣有只推之命副修撰尹悌東由限已過竝卽牌招察任何如傳曰允
정조 20년
承旨前望單子入之柳匡天落點
정조 20년
李肇源啓曰新除授承旨柳匡天方在罷散中何以爲之敢稟傳曰敍用
정조 20년
以申義淳囚單子傳于李肇源曰分揀放送
정조 20년
以南達孫孔胤恒許鐫金喆修崔鳳和鄭敬翰金致龍等囚單子傳于李肇源曰分揀放送
정조 20년
以校理金近淳副校理沈興永副修撰尹悌東牌不進罷職傳旨傳于柳匡天曰只推
정조 20년
柳匡天以景慕宮提調言啓曰太常所進生梨今方薦新於本宮而宮苑生梨初無結實莫重薦新無以擧行不勝惶恐之意敢啓傳曰知道
정조 20년
金熙朝以備邊司言啓曰卽見前統制使李得濟慶尙左兵使李殷福右兵使洪仁默北兵使鄭觀采南兵使李壽鵬秋操取稟狀啓則以爲今秋水操習操合操巡操巡點及未行操處官鎭門聚點竝請令廟堂稟旨分付親騎衛馬兵都試依例設行爲辭矣今年年事幸因雨暘之適宜庶有八路均熟之望詰戎之政有不可一向停廢統營左右兵營南北兵營今秋水操習操合操巡操巡點及官鎭門聚點親騎衛馬兵都試竝依例設行而巡點則行操處不必疊行行操時軍營節制各別申明收斂誅求之弊另加嚴飭無敢有一毫犯科之意依他道例更加嚴飭分付秋事尙未登場更爲詳察民情事勢或有不得不爲弊之端則勿以已經稟定爲拘卽速具意見論理狀聞事一體分付何如傳曰允星火知委兩道道臣處足以設行處設行可以稟旨處狀聞俾無後時之弊至於統營所管諸水營操期在來月旬後勢難其前往復本司停當量其事勢如難爲之則直以停操之意知委各該營後形止狀聞事統制使處三懸鈴行會可也
정조 20년
金熙朝以備邊司言啓曰因全羅前兵使朴基豐秋操取稟狀啓判付內近日雨澤果已浹洽而沿邑民勢亦果蘇完乎水陸操間何操當爲與否卿等問于道帥臣使之具意見論理報來後草記稟處事命下矣卽見全羅監司徐鼎修所報則以爲本道水陸操權停爲七八年今年穡事雨暘調適庶有登熟之望如今之年仍又停閣誠極疎虞而荐經饑荒今夏兩麥又歉到處民勢極其遑急假使水陸兩操俱在秋熟之後瘡痍甫起裹糧遠赴終有所矜悶況水操期會乃在新穀登場之前乎且閫帥之巡行列邑多日廚傳重爲邑民之大弊以此便否關問兵水使而其所論報亦皆如此無論水陸操竝姑停免爲請矣詰戎重事之許久停廢雖甚可悶荐歉之餘民情事勢亦不可不念道臣旣以便否遍問於兵水使處有此論報則趁今指一知委然後可無列邑軍民等待措備之弊全羅道兵水營今秋水陸操竝姑停止官鎭門聚點各別着意擧行事嚴飭分付頃因判付湖南水陸操當爲與否具意見論理報來之意關問于道帥臣矣監司徐鼎修前兵使朴基豐左水使李運昌報狀皆已來到而右水營則爲日已久尙不報來成命之下如是稽緩誠極可駭當該右水使李明奎從重推考何如傳曰允
정조 20년
李冕膺以吏曹言啓曰今七月二十二日傳曰今番大政踰限列邑曠官之弊不可不念都政相換守令及貶罷曠官之代新除人員皆令除朝辭除署經一兩日內發送後令該曹草記事命下而貶罷邑新除守令朔州府使卞緯鎭時在溫陽待其上來知委下送後更爲草記計料事草記蒙允矣朔州府使卞緯鎭昨日上來故今日纔已知委下送之意敢啓傳曰知道
정조 20년
金熙朝以司僕寺提調言啓曰濟州出來後運年例進上馬八匹三名日進上馬六十匹凶咎駑駘馬二十匹合八十八匹內一匹中路故失除實納馬八十七匹禾毛色別單書入之意敢啓傳曰知道
정조 20년
李海愚以賑恤廳言啓曰西部下水溢里契任掌李枚興今月二十六日本洞路傍得二歲遺棄男兒同里居良女李召史欲爲收養北部陽德坊契任掌李萬春今月二十六日本洞路傍得一歲遺棄女兒同里居良女全召史欲爲收養貪不自食皆願受料告于該部自各該部同日牒呈故依節目竝爲給料使之乳養之意敢啓傳曰知道
정조 20년
金熙朝以訓鍊都監言啓曰軍兵放料時各該將官率領受料自是法例而間有不進之弊故種種申飭矣昨日放料哨官李東鉉不有飭令無端不去揆以紀律誠極駭然其在懲後之道不可仍置汰去之意敢啓傳曰知道
정조 20년
李海愚以義禁府言啓曰右副承旨鄭尙愚所啓內前假注書吳泰曾所修日記已爲過限請推事批旨內禁推畢修納後使之草記放送可也事命下矣時囚罪人吳泰曾日記今已畢修納云放送之意敢啓傳曰知道
정조 20년
禁府啓目昆陽前郡守朱倫源泗川前縣監李旭祥柒原前縣監金樂海等矣慶尙監司李泰永狀啓判付內便民害民與否在於紀綱之嚴立營校邑吏莫敢作弊不在於屬此屬彼之徒歸隨矢立的是置統閫營樣近甚凋弊之中此條移屬可知其所關之不些而乍移乍還能無銷刻之嫌雖以說弊各邑言之名以邑倅不能束濕奸吏敢以如復還屬庶不濫徵等語肆然報營而爲道臣者尋常轉聞邑民之弊邑倅不知若於還屬之後雖有萬倍痼弊尤當秦瘠越視如許邑倅有亦可無亦可焉在其近民云乎哉還屬當否卿等更與移屬時時任爛議稟處爲有矣報辭駭然是在六邑守令等段令該府拿問其裒如充耳袖手傍觀之罪移屬後生弊首犯該倅等段置亦令道臣指名報來後一體拿處罪各杖一百收贖告身盡行追奪私罪奉敎依允爲旀李旭祥段功減一等金樂海段儀減一等爲良如敎又照目前察訪李彙矣驛村占葬自有法禁以渠供觀之崔學羽入葬雖在貶罷之後其所圖占旣是在任之時則初未禁斷之罪有難容貸以此照律罪杖八十收贖奪告身三等私罪奉敎依允爲旀功減一等爲良如敎又啓目三陟前府使尹㬘原情云云傳旨內辭緣泛稱遲晩刑推得情何如判付啓分揀放送爲良如敎
정조 20년
獻納柳頤玄所啓請金甲島爲奴罪人克觀古今島爲奴罪人克泰更令王府嚴鞫得情快正王法上曰不允措辭見上請逆賊尙魯亟施孥戮之典上曰不允措辭見上請亟寢秋曹罪人柳師文放釋之命仍令王府設鞫嚴問快正典刑上曰亟停勿煩請島配罪人李周奭更令王府拿致加刑限己身島配雖有赦典永勿擧論上曰不允措辭見上新除授正言宋文述時在咸鏡道鏡城府任所請斯速乘馹上來事下諭上曰依啓
정조 20년
安春君疏曰伏以臣之一身非臣之有也以其受恩如天之蹤義當赴湯蹈火之不避而第臣之宿病纏身風痰交劇眩暈之熱氣橫衝之積症無時發作間多昏倒幾絶而纔甦欲蘇而還窒如是而度日惟且待盡而已不意社壇享官之任又及於微臣而臣之病勢無由强作若或强其難强而冒赴則莫重將事之際非但欠敬之爲罪亦有僨事之易致此臣之所大懼也前後瀆撓於宸嚴之下者非一非再又此冒萬死疾聲呼籲是何義分悚懍無地伏乞聖明亟命改差享官之任仍治臣罪以安私分千萬幸甚臣無任云云答曰省疏具悉疏辭許令該曹付標
정조 20년
刑曹參判李亨元疏曰伏以臣卽者見差社稷秋享大祭終獻官誓戒在今夜事體至重宜卽竭蹶趨承而臣忽自四五日以來重得暑症兼以關格症形苦劇宛轉床席見帶訟衙連日懸頉方切惶悚以此病狀萬無將事之望玆敢仰籲崇嚴伏乞聖慈俯垂諒察亟命該曹卽爲改標仍治臣瀆撓之罪以肅朝綱千萬幸甚臣無任云云答曰省疏具悉實病聞甚難强祭單付標本職許遞仍令政院前望單子入之待下批待開門牌招察任
정조 20년
副應敎李龜雲疏曰伏以臣自釋褐以來所被恩數實踰涯分頂踵毛髮罔非造化居常感祝薤粉難酬臣遂私自誓心惟以趨走竭蹶爲義無寧離捨病親不敢違傲恩命叱取踰嶺殆不知幾度而奈臣才具湔薄知識蔑裂偏被日月之私照無有涓埃之仰報頻登經幄徒取尸素之譏屢叨言地終犯含默之科慙恧悚惶無地措躬不意聖簡愈隆猥玷中書之選謬恩荐加繼承東壁之命馹召聯翩殆無虛月臣是何人得此於君父之前也臣之本末長短固已聖明之所俯燭抑亦同朝之所共知則從前所叨莫非濫竿而況此新除本職尤是瀛洲極選以臣之庸愚駑下又何敢冒沒承膺哉臣聞命怳惚蒼黃登途抛棄廉防黽勉就直瞻依尺天榮耀斯極而臣仰念恩寵感悚冞切俯顧私分愧懼益深因仍蹲冒實非所堪伏乞聖明俯賜鑑諒特許鐫改以重名器以安微分焉臣抑有區區切懇不敢自隱敢此尾陳伏惟殿下矜察焉臣父今年七十五歲臣母今年七十九歲矣素抱貞疾積久沈淹今年筋力較昨年漸下今日症形比昨日益添常時憂憫之私不獨喜懼之情而已臣計拙謀生家素貧窶年豐而乏供甘之資冬寒而無暖帛之具曾於庚戌年以此情勢陳章乞郡聖慈天覆特除近邑周朞便養至願已畢復豈有餘恨而第惟明年丁巳之正月二十六日卽臣父母回卺之期也此固人家稀有之事且是人子罕遇之慶則烏鳥私情遇喜益切而臣家窮約去而益甚平居菽水尙患窘乏伊日洗腆實無其路爲子之心到此如何臣八年經幄一字無補以私屢控極知猥越而臣生逢孝理之世抱此懇迫之情豈但以瀆撓爲懼而有懷不達耶伏乞天地父母諒臣至願特畀一小縣俾伸人子之私以供一日之歡則慶喜親壽之辰卽歌頌聖恩之日也惟殿下矜念焉臣無任云云省疏具悉疏辭下該曹稟處
정조 20년
丙辰七月二十七日卯時上御誠正閣諸承旨持公事入侍時行都承旨李冕膺行左承旨李書九右承旨李肇源左副承旨李海愚右副承旨鄭尙愚同副承旨金熙朝記事官柳遠鳴假注書曺錫中記事官金景煥記注官金良倜檢校待敎沈象奎以次進伏訖冕膺讀奏平安監司狀啓寧遠郡守金思義到任事京畿監司狀啓振威縣令尹應鉉到任事熙朝讀奏武兼李寅建病親呈辭事肇源讀奏平安監司狀本罪人宋思游寧遠郡到配事命各書判付訖書九曰宣武祠獻官爲受香入來而以守直官事有所來言於政院矣上曰宣武祠獻官李源入侍出榻敎上曰宣武祠祭報府持入賤臣承命出與獻官李源偕入進前上曰取見祭報府則大祝以下多不擇差以宣傳官訓鍊主簿都摠都事之入直人各別擇差而如武兼之類盡爲拔之之意分付可也上敎源曰卿有所言及於政院者云詳細陳奏可也源曰宣武祠庫直所接房舍連於神門內庭故不潔莫甚且無典祀廳祭享熟設每於露處設幕爲之事面亦甚苟簡修掃等節禮賓寺參奉雖爲例兼察飭而初不入直故自多不勤之弊此後則明禮門入直漢旅中擇其勤幹者三人輪次守直而別設房舍四五間於西墻外以爲漢旅庫直等入接之所神門內所在房舍仍舊修改以爲典祀廳則事甚便好故敢此仰達矣上曰依爲之出擧條上曰廟宇亦不成樣而祠門前卽大路云門外更爲築墻而又設外門則其基址足可爲之耶源曰無隙地矣三門側出一小門使之往來而三門則常時鎖置只於承史奉審之行開閉則好矣非但廟宇之爲可敬列聖朝御勳懸板亦多奉安者矣上曰懸板爲幾坐源曰合爲五坐而一則宣祖大王御筆再造藩邦四大字而字劃如新矣上曰明日入來時謄來可也命先退源退出上曰當該吏曹堂上推考宣武祠差祭時享吏令獻官李源過齋後嚴棍草記諸執事以入直人更爲另擇出榻敎命書傳敎曰承旨前望入之待下批牌招察任尙愚曰日記趁卽修納事前後飭敎何如而前假注書吳泰曾所修日記已爲過限屢度催促尙不修納事極駭然當該注書所當重勘而本院請推之外無他可施之罰何以爲之乎上曰禁推畢修納後使之草記放送可也出擧條命退承史以次退出
정조 20년
丙辰七月二十七日戌時上御重熙堂坐直承旨入侍時右承旨李肇源假注書曺錫中記事官金景煥記注官金良倜以次進伏訖上曰刑曹參判李亨元上疏今當賜批而享官變通時急先爲分付使卽改付標以入也賤臣承命出傳持改付標單子以入上曰以李晩秀代塡而晩秀今方入直內閣使之卽爲出去趁參誓戒閣臣家近者使之入來遞直又敎曰金虎門及宣仁門仍留命書刑曹參判疏批又命書傳敎曰承旨前望單子入之待下批牌招察任命退承史以次退出
정조 20년
行都承旨李冕膺坐左承旨李肇源坐右承旨李海愚坐左副承旨鄭尙愚坐右副承旨柳匡天坐直同副承旨金熙朝坐直注書柳遠鳴仕直一員未差假注書曺錫中仕事變假注書康就昇仕
정조 20년
李肇源啓曰大司憲宋煥箕持平金壽祖鄭宗魯在外執義朴瑞源掌令朱重翁呈辭掌令李儒修傳旨未下監察茶時之意敢啓傳曰知道
정조 20년
柳匡天啓曰三品官之無得過三日循例請牌曾有飭敎而吏曹參議蔡弘遠除拜後過三日不爲出肅事體所在誠極未安推考警責仍卽牌招察任何如傳曰允
정조 20년
備忘記昌洲僉使張烶彌串僉使李道煥下直各長弓一張長箭一部片箭一部筒兒一箇賜給
정조 20년
傳于李冕膺曰吏曹參議疏批已下卽爲牌招
정조 20년
吏曹口傳政事以趙宅鎭爲昌原府使
정조 20년
李海愚以奉常寺都提調意啓曰東籍親耕田所種皮稷來八月旬間當爲成熟之意敢啓傳曰攝刈
정조 20년
吏曹啓目粘連觀此弘文館副應敎李龜雲上疏則以爲臣父今年七十五歲臣母今年七十九歲曾於庚戌年陳章乞郡周朞便養至願已畢而明年丁巳之正月二十六日卽臣父母回卺之期也烏鳥私情憂喜益切而臣家窮約去而益甚伊日洗腆實無其路特畀一小縣俾許人子之私亦爲白臥乎所李龜雲之家貧親老菽水難繼之狀卽通朝之所共知而卺禮重回實是稀有之事許畀一邑俾遂至願允合於孝理之政是白乎矣經幄之臣出補外邑事體不輕臣曹不敢擅便上裁何如判付啓依回啓施行爲良如敎又啓目粘連觀此慶尙監司李泰永狀啓則以爲昌原府使趙蒙錫與金海府使李身敬爲四寸娚妹之間雖曰兼鎭自在應避金海旣是兼營將而昌原爲其管下邑法當相避而本道無明白可據之例令該曹考例稟處亦爲白有臥乎所大典通編相避條有該鎭屬邑守令與營將相避之規而元無兼鎭則勿論之文是白如乎昌原府使趙蒙鎭依法典改差何如判付啓依允爲旀本邑素稱難治口傳各別擇差待下批一兩日內下送後草記爲良如敎
정조 20년
黃海監司徐邁修疏曰伏以臣於夏初猥上辭本略陳才器之不稱疾病之難强仰瀆聰聽竊冀體諒之仁矣及伏奉聖批下者諭之以勿辭察任臣誠惶隕茫然失圖不知所以措躬也噫臣之冒據重寄已過朞歲之間非但一無猷爲徒費厚廩而已其所僨誤蔑效非直一二事而只緣上天之隨處覆燾幸免大何則自來不稱之實未始非聖鑑之俯燭而尙容其姑且蹲仍者特出於更勉來效俾贖前愆之盛念也在臣義分惟當報效之是圖豈敢控籲之復煩乎第臣難强之病實非敢一毫假飾而向臣之疏嚴畏囁嚅病之深淺未敢悉暴故聖明於此獨有所未諒耳臣之所患祟在痰癖種種諸症無不乘此作孽而海隅風土再經暑濕病根益痼精神日耗昏眩尤甚仍成健忘纔經一事便不記憶朝令之奉行者以致稽滯邑牒之題送者必多乖錯積罪於不知之中貽笑於一道之內者想亦不一其端而外此多少憒劣之狀猶不敢一一塵浼於淸燕之中以此情病臣雖欲勉勵自力以少酬曲庇之聖德其勢誠萬萬末由矣玆敢不避煩瀆之誅申控疾痛之呼伏乞天地父母特垂矜憐亟命鐫遞臣方面之任俾釋重擔獲尋生路仍令有司勘臣瀆擾之罪以肅朝綱不勝大願臣無任云云答曰省疏具悉秋務方殷決非道伯言私之時卿其勿辭察任
정조 20년
吏曹參議蔡弘遠疏曰伏以以臣之蒙騃愚魯我殿下湔拂之假借之銀臺邇列之除殆無虛月者仰惟殿下則哲之明非遺照於臣也特以臣爲臣父之子欲以慰藉臣父之心深恩異渥推以及於如臣之蒙騃愚魯者也臣雖無知識亦能念之至此則其欲隨事殫誠得免罪過少答聖主之恩無貽老父之憂者容有其極奈其東西或迷事爲多錯仰煩殿下之諄諄指導不知其幾而至其顚妄失對有非殿下誘掖之所可及者則乃命臣父撻以記之聖意之必欲作成不特臣之闔門攢手感祝親知之見者聞者莫不以罪爲榮爲之代感臣或庶幾益加警懼不至於終陷大戾則秋毫皆殿下賜也豈敢萌更進一步於榮塗之念也哉迺者天官佐貳特授之命忽降於千萬夢想之外嗚呼此何事也先賢以爲天下無理外之事此不易之定論而今以是職而授臣身臣之自知其爲理外姑無論殿下雖問之左右問之在野必無以理之所應有爲對者然則先賢亦有所欺我者耶聞命以來驚惶震懼不知措躬之所矣乃以三日之過牌召儼臨臣豈敢爲任自違傲之計而參前倚衡義在自劃況臣父以時任相臣方在秉軸之地而臣又以淸銜要職視之以若固有之則壠斷之賤亦不爲此殿下若賜矜諒則其所區處豈待臣言之畢乎且臣父浹月患痢藥餌罔效證形轉劇氣息綿綴臣左右扶將不可暫捨之狀通朝所共知束帶供職尤非可論玆敢疾聲呼籲於天地父母之前伏乞聖慈亟命改正臣所叨之職俾名器無玷私分得伸千萬血祝臣無任云云省疏具悉爾其勿辭先出肅後救護
정조 20년
丙辰七月二十八日卯時上御誠正閣諸承旨持公事入侍時行都承旨李冕膺左承旨李肇源右承旨李海愚左副承旨鄭尙愚右副承旨柳匡天同副承旨金熙朝記事官柳遠鳴假注書曺錫中記事官金珍恪記注官金良倜檢校待敎沈象奎以次進伏訖上曰各房奏公事冕膺讀奏全羅監司狀啓昌平縣令金相夔等除朝辭赴任事熙朝讀奏全羅監司狀啓持平金壽祖給馬有旨祗受事肇源海愚尙愚匡天以無公事次第退出上敎匡天曰似聞欲還鄕姑未下去耶匡天曰今日欲下往而未及矣熙朝曰再明日景慕宮擧動時御營廳爲隨駕當次而該營大將李漢豐方有實故勢難擧行云故敢此仰達矣上曰以摠戎使領軍可也出擧條命退諸臣以次退出
정조 20년
丙辰七月二十八日午時上御重熙堂右承旨入侍時右承旨李海愚假注書曺錫中記事官金珍恪記注官金良倜以次進伏訖上曰注書往左相家傳諭曰蔡弘遠三銓之任前旣許遞今於再除之後如難遽出則一番牌不進猶或可也而已過三日無意承膺者誠爲未安大臣家人與他自別而大臣何不提飭也大臣病患近果如何而聞進用庸醫之言誤用熱劑云果然否以此傳諭而病患諸節亦詳細知來也賤臣承命往傳以左議政蔡濟恭言回奏曰蔡弘遠之凡於職事竭蹶趨走之道臣爲渠父豈不隨事戒飭而至於三銓之任於渠萬不近似故渠意萬無承膺之望臣雖以渠父而亦難使之出仕俄聞治疏赴闕而似未及入去也臣之病情加減無常痢症例用寒劑而老敗之病亦難遽用不如停藥姑觀之爲愈故姑止之矣上曰蔡弘遠疏如到院入之賤臣承命持入命海愚書疏批訖命退承史以次退出
정조 20년
行都承旨李冕膺坐行左承旨李祖承坐直右承旨李肇源坐左副承旨李海愚坐右副承旨鄭尙愚坐同副承旨金熙朝坐直注書柳遠鳴仕一員未差假注書曺錫中仕直事變假注書康就昇仕
정조 20년
李肇源啓曰大司憲宋煥箕持平金壽祖鄭宗魯在外執義朴瑞源掌令朱重翁呈辭掌令一員未差監察茶時之意敢啓傳曰知道
정조 20년
傳于李冕膺曰禮房承旨馳詣宗廟景慕宮奉審摘奸以來
정조 20년
傳于李冕膺曰發遣吏郞諸執事淸齋與否摘奸以來
정조 20년
備忘記三陟府使兪漢雋神光僉使朴基成下直各長弓一張長箭一部片箭一部筒兒一箇賜給
정조 20년
李海愚啓曰備邊司郞廳來言今日賓廳日次而大臣身病不得來會云矣敢啓傳曰知道
정조 20년
有政吏批判書金載瓚進參判黃昇源進參議未差行都承旨李冕膺進以李城輔爲吏曹參議金孝秀爲掌令朴宗厚爲司僕僉正李功懋爲軍資主簿柳匡天爲平山府使兼養賢庫主簿單鄭履綏
정조 20년
兵批判書鄭好仁病參判尹弼秉病參議李尙度入直進參知吳泰賢病右承旨李海愚進護軍李亨元副護軍尹光顔趙蒙錫副司直許鍒沈奎魯副司果李東宇
정조 20년
兵曹口傳政事副司正李光葵
정조 20년
李冕膺啓曰吏曹郞廳來言承旨有闕政事取稟傳曰前望單子入之待下批牌招察任
정조 20년
以忠淸監司林濟遠狀啓八月令生松茸及早紅柿子限內不得封進惶恐待罪事傳于李祖承曰勿待罪事回諭薦獻與封進隨其摘取從便勿拘應式箇數一依耽羅橘柚例而嶺南湖南一體預爲分付無論柿與柚與各樣封進實果今年則一倂從便爲之事令禮曹分付各該道臣而松營封進松茸依此闊狹事亦爲分付
정조 20년
李冕膺以禮曹言啓曰文廟啓聖祠滲漏處修改之由來八月初五日釋奠祭兼告移安之節同月十六日擧行還安及還安祭事畢後隨時設行事前已啓下矣還安祭香祝則依近例畢役日獻官祗受事分付何如傳曰允
정조 20년
李祖承以弘文館言啓曰校理金近淳副校理沈興永旣有只推之命竝卽牌招察任何如傳曰允
정조 20년
李肇源以宣武祠句管堂上言啓曰依下敎吏曹祭享色書吏金昇燁嚴棍五度之意敢啓傳曰知道
정조 20년
李海愚以備邊司言啓曰頃因畿伯秋操取稟狀啓依例設行事覆奏行會矣卽見京畿監司金文淳狀啓則以爲本道土瘠民貧之地自來多歉少稔前春設賑瘡痍未蘇又於此際使之修治戎裝齎糧往來於初點合操之時則蔀屋生涯實有轉益窮竭之慮至於喬桐兩歲賑餘之民尙未快瘳永宗如干浦農連年失手且所管邑鎭俱以濱海沿江之地前秋穡事多被尤甚之災往來聚會之際主客俱困守摠兩營所管各處及沁都所屬諸邑莫非畿甸一般民情而領轄各異有不敢拖及而臣營所管合有變通之道巡牙兵習操及喬桐永宗水操竝姑停止待明秋退行事請令廟堂稟旨分付矣操鍊之政連年不行雖甚可悶難便處狀聞之特敎旣出軫念歉餘軍民之德意道臣亦以民情事勢有此登聞則不可强令設行畿營巡牙兵習操姑使之退行於明秋喬桐水操及永宗水操亦依請停止官鎭門聚點各別着意擧行永宗亦有陸軍操鍊之規此亦竝爲停止至於海西水操不可視喬桐而一例廢閣且兵營旣已行操則水陸不可異同此則仍令設行守摠兩營及沁都所屬諸處則道臣以管轄之各異雖不敢直爲仰請畿內民情可知其同然亦竝許停操另行聚點之意一體分付何如傳曰允京畿監司所管不過屯牙兵數哨所謂習操不緊莫甚且非自古有之之例此後寬其年限指一定式狀聞事分付該道臣狀啓中諸處習操皆請待明秋然則春操不期停而自停不欲更以取稟之意狀聞乎詰戎何等重事則焉敢率爾若是乎揆以國體事當施以罷職之典而姑爲參酌直以今秋明春習操姑停行會海西則陸操雖爲之云而水操則該帥臣姑未赴任無異臨陣易將海西水操停止事分付諸道水營停操處十月內發遣備郞抽栍摘奸船隻及船上汁物以來後自本司條列啓聞可也
정조 20년
李海愚以備邊司言啓曰卽見平安兵使任嵂所報則以爲淸北馬兵都試每年依定式擧行矣今年則淸北巡操依例爲之事自本司覆啓行會而馬兵俱是赴操軍卒欲爲進定於發巡之前則遠地赴試旋卽赴操不無掣礙之端又欲退行於還營之後則纔經參操當寒赴試之弊不可不念當初馬兵都試節目中守摠兩營如當行操之年則以行操處爲之倣此兩廳例以防營附近邑所在者量其道里遠近各令赴試於別武士都試末端還營後計劃修啓爲辭矣該兵營旣行淸北巡操則馬兵試取依守摠兩營例各其行操之處以防營附近邑仍令赴試俾除武士再煩往來之弊實爲便當依報施行之意分付何如傳曰允淸北行操處道臣勿爲發巡俾無兩使俱貽民邑之弊事分付道帥臣可也
정조 20년
李海愚以備邊司言啓曰頃因關東秋操取稟狀啓依例設行事覆奏行會矣卽見江原監司徐有防狀啓則以爲本道異於他道土地瘠薄人民鮮少自經癸甲之大無尙此瘡痍之未蘇又値今夏麥農之失實民食艱乏而自私點至于赴操裹糧往來非一再則民情之繹騷在所當恤雖値秋事之稍登使此民人輩少得息肩於屢歉之餘而一依今春已例俾於滌場之後嚴飭守宰各其官門聚點則軍政民隱兩得其宜請令廟堂稟旨分付矣關東習操之仰請停止與畿甸無異則戎政雖重民勢宜顧今秋本道操鍊依狀請姑令停止官門聚點各別擧行之意申飭分付何如傳曰允
정조 20년
李海愚以兵曹言啓曰慶熙宮衛將張弼漢除授在外過限未上來金正洽素抱奇疾尙不供職勢難仍置竝改差何如傳曰允
정조 20년
李肇源以兵曹言啓曰各廳堂下武臣朔試射庚暑勿爲設行事曾有下敎矣今七月朔試射不得爲之之意敢啓傳曰知道
정조 20년
李海愚以司僕寺提調意啓曰濟州山馬監牧官金慶守乙卯丙辰兩年條封進馬二匹今纔上來禾毛色別單書入之意敢啓傳曰知道
정조 20년
李海愚以訓鍊都監言啓曰來八月初一日景慕宮展拜時因兵曹節目金虎門軍三十名把摠李仁默哨官申大益率領挾輦侍衛集春營軍五十名哨官安弘燁領赴都領陣東營軍三十名哨官禹拓夏率領宮大門外把守還宮後各還直所而竝待標信擧行之意敢啓傳曰知道
정조 20년
李海愚以御營廳言啓曰來八月初一日大駕詣景慕宮展拜仍行秋享大祭省牲省器時依兵曹節目弘化門入直軍五十名待標信除出出番哨官姜碩璜領赴于摠戎廳都領陣解嚴後還爲入直之意敢啓傳曰知道
정조 20년
丙辰七月二十九日卯時上御誠正閣藥房入診諸承旨持公事同爲入侍時藥房提調沈頤之副提調李冕膺左承旨李肇源右承旨李海愚左副承旨鄭尙愚右副承旨柳匡天同副承旨金熙朝記事官柳遠鳴假注書曺錫中記事官金景煥記注官金良倜二直提學李晩秀醫官柳光翼金孝儉金光國李周憲朴春源李惟鑑丁希泰以次進伏訖頤之曰老炎比甚聖體若何上曰一樣矣頤之曰王大妃殿氣候何如上曰一樣矣頤之曰惠慶宮氣候何如上曰一樣矣上曰各房奏事可也冕膺曰吏房無公事矣先退熙朝讀奏開城留守狀啓未葬人恤典題給事命書判付海愚尙愚匡天曰無公事矣上曰向來柳彙進贈諡後未知其子孫之爲誰某今聞右副爲其子孫云壬辰殉節可謂偉哉匡天曰果是臣之先祖而矗石樓下投江殉節矣上曰何時當延諡乎其在優奬之道宜令以官力延諡矣命書傳敎曰政官牌招開政仍敎曰俄者筵敎言于吏判而如無見窠瓜近守令中差送可也非但右副之先祖如梁大樸之忠節令人曠感苟能成其功則何渠不若李忠武也以其子之追榮贈職止於兵曹參判而自朝家無一番褒嘉之典豈非欠事乎向言於禮判矣海愚等先退肇源讀奏慶尙監司狀啓長鬐縣充軍罪人孫貴孫還配事李忠白熊川縣到配事命書判付訖上曰下直守令入侍出榻敎上曰今日謝恩守令亦令同爲入來遠鳴承命出與三陟府使兪漢雋順川郡守李東榮昌原府使趙宅鎭偕入進伏命各奏職姓名訖上曰下去善爲之敎宅鎭曰秋務方殷曠官可悶日前旣有一兩日內辭朝之命必於今日辭朝也命宣諭後竝命退出上曰戶兵換房出榻敎命兵房承旨更爲入來書傳敎曰出宮內門路以萬安門爲之仍命退承史以次退出
정조 20년
行都承旨李冕膺坐行左承旨李祖承坐右承旨李肇源坐直左副承旨李海愚坐右副承旨鄭尙愚坐同副承旨金熙朝坐直注書柳遠鳴仕一員未差假注書曺錫中仕直事變假注書康就昇仕
정조 20년
景慕宮展拜罷後內閣政院玉堂藥房口傳問安答曰知道省牲省器罷後內閣政院玉堂藥房口傳問安答曰知道還宮後內閣政院玉堂藥房口傳問安答曰知道
정조 20년
李肇源啓曰大司憲宋煥箕持平金壽祖鄭宗魯在外執義朴瑞源掌令朱重翁呈辭掌令金孝秀未肅拜監察茶時之意敢啓傳曰知道
정조 20년
李海愚啓曰來初五日朝參日次而社稷大祭齋戒相値頉稟之意敢啓傳曰知道
정조 20년
傳于李祖承曰禮房承旨入侍
정조 20년
傳于李祖承曰本宮◆◆◆閔鍾顯戶曹判書李時秀華城留守趙心泰依下敎來待矣傳◆◆◆敎徐有榘啓曰抄啓文臣今八月朔親試以何日擧行乎敢稟傳曰初◆日爲之
정조 20년
禮曹參判前望單子入之權裕落點
정조 20년
傳于李祖承曰享事利成以執事官拿處禁推人竝分揀
정조 20년
以校理金近淳副校理沈興永牌不進罷職傳旨傳于李海愚曰只推
정조 20년
金熙朝啓曰文臣製述以何日爲之乎敢稟傳曰初三日爲之
정조 20년
李祖承啓曰文臣製述初三日爲之事命下矣處所以何處爲之乎敢稟傳曰明政門爲之
정조 20년
李祖承啓曰吏文製述以何日爲之乎敢稟傳曰日熱猶甚殿講旣命冬孟朔爲之製述亦於其時更稟可也
정조 20년
以開城留守趙鎭寬狀啓麗太祖顯陵祭閣修治畢役事傳于李祖承曰在本府爲修擧之一端監董裨校狀聞事回諭
정조 20년
李肇源以禮曹言啓曰每年各陵展謁春則二三月秋則八九月取稟事曾有定式而今春展謁取稟草傳曰今年園幸欲於獻陵先爲展謁而未果爲者事勢然矣今則春耕在卽雖於近道陵寢亦難爲之今年幸行則待秋更稟可也事命下矣今秋展謁定何陵而以何間推擇乎敢稟傳曰日熱若此待秋成更稟可也
정조 20년
李冕膺以吏曹言啓曰今六月初三日慶尙監司李泰永啓本才行表著人生員李樹仁李禎國幼學禹載岳鄭煒生員金台翼等姓名年歲居住來歷薦目開錄事判付內旣命薦進宜責薦進之實效使之給馬起送事回諭事命下矣以上項五人星火給馬起送之意自臣曹發關申飭於該道矣卽接該道臣李泰永回移則以爲大丘居幼學禹載岳今七月十六日已爲發程上去慶州居生員李樹仁將以今七月二十七日發行計料云安東居生員李禎國積年沈痼之疾近益添劇猝難自振星州居幼學鄭煒素抱暑症日事呻痛末由蠢動禮安居生員金台翼年踰六十癃病轉甚時月之內萬無登途之望云待其少間從速上去之意更爲關飭爲辭矣禹載岳李樹仁則待其上來更爲草記計料而李禎國鄭煒金台翼旣有衰病則雖不得及時登道而待其少間卽爲起送之意知委於該道臣之意敢啓傳曰知道
정조 20년
丙辰八月初一日卯時上詣景慕宮擧動入侍時行都承旨李冕膺行左承旨李祖承右承旨李肇源左副承旨李海愚右副承旨鄭尙愚同副承旨金熙朝記事官柳遠鳴假注書曺錫中記事官金景煥記注官金良倜檢校直閣金勉柱檢校待敎徐有榘以次隨駕上具翼善冠衮龍袍乘輿出交泰門永淸門明政門由弘化門入逌瞻門至東神門外降輿仍詣板位行再拜禮詣廟內奉審訖還御齋殿省器時至改具絳紗袍遠遊冠出齋殿門詣省器所省器訖詣省牲所省牲仍行肄儀禮命書榻敎曰當該不着朝服執事李始源金羲復事過後禁推禮房承旨從重推考當該監察事過後拿處本營行首守僕令攸司科治又命書榻敎曰不爲待令禮儀使預差禮曹參判遞差前望單子入之待下批先擧行後謝恩肄儀訖上還御齋殿命禮房承旨入侍祖承進前曰戶曹判書禮曹判書華城留守依下敎來待矣上曰入侍賤臣承命與禮曹判書閔鍾顯戶曹判書李時秀華城留守趙心泰偕入進前上曰城役何時可以告完耶心泰曰體城則今月旬前可以告完而女墻九月內可以告功矣上曰告功之後不可不爲落成之宴而至於犒饋之節欲待落成之後則遠地匠手之許久等待不可不念體城畢役後更稟卽爲之好矣上曰重門擊柝以待暴客者古人所以備不虞之道固如是也華城卽三南要衝之地雖已築城城外之虛疎一也而北邊尤爲虛疎若設置察訪於北門外則稍可成樣而此非但有係通變亦必有財力然後可以設施姑待徐徐議之而至於城內種桑近果申飭否農桑之業其利則一也此不可不念處也心泰曰設置察訪之道臣實無異見而姑難輕議種桑之節連爲申飭年年種植差過數年可至屢萬株矣時秀曰頃因內司啓目荏子島移牧許墾便否知委道臣使之査報後稟處事奉承筵敎自臣曹關問于全羅監司徐鼎修處矣道臣査報今始來到以爲本島因百餘匹病馬全島失業移牧一事民情所同辛亥年因內局所報移馬於押海島屬土於宣禧宮事自備局發關邑鎭所報一辭稱便而特因馬匹移送他牧場之所不願故至今在未決之中而樂願之民情有不可過閒曠之土地荒廢可惜難以些少移馬之弊終寢許墾沃土之議目今本牧馬匹其數無多從略分排於附近各場勿令多數添牧則在諸牧場亦無移疾生弊之慮趁今移馬許墾俾除積弊實爲慰民望闢閒土之道該鎭所報營裨回告大抵同然云本島及本島所屬靈光咸平兩邑界珍下山田畓時起二百結零可墾處近三百結竝爲修成冊報來矣今此道臣所報與內司啓目辭意別無異同一島痼瘼合有變通固已久矣民情之所願土地之可墾更無可疑而今年本道諸邑分養馬多以場馬充送見今餘在者不過百餘匹牝馬兒馬而已以此分排移送於道內諸牧場則一場所送多不滿十匹似無大段爲弊之端該寺一年稅納其數不甚夥然雖欲準數給代無甚難處依平薪已例從當有從便區處之道自今年爲始荏子島牧場革罷移其場馬許令耕墾似是不可已之政旣已移牧許墾之後土地所出之稅當依內司啓目施行而華城內用庫所重尤別本島稅入一倂屬之華城內用庫自華城別定幹事人下往本島時起田畓更爲詳細打量每結稅摠採探民願酌量定數其外堰防及馬場可墾處勸民起耕以爲次次墾闢之地而自該道監營別定褊裨與該鎭僉使眼同擧行御覽成冊一件爲先修正上送事分付于該寺該道及華城府似合事宜故敢此仰達矣上曰旣屬華城下送摘奸與該僉使眼同擧行亦令道臣着意察飭以其實數狀聞事分付該道可也出擧條心泰曰外營親軍衛所着甲冑今方始役而近聞軍器寺多有舊件破胄破葉之積置者厥數不些云就此中破胄一百六十五箇破葉一百五十部取入與本寺提調相議姑先貸用後待其修補時準數還報恐合方便敢此仰達矣上曰依爲之出擧條上命書傳敎曰本宮提調入侍賤臣承命出與提調沈頤之進前頤之問候訖鍾顯曰咸興永興兩本宮祭享之以子夜半行禮者乃是國初流來應行之式昨年兩本宮行禮告由於景慕宮享事時亦因特敎遵用此例而姑未有頒下文蹟矣廟社行祀之用丑時一刻則旣是五禮儀所載雖難遽議而自今以後景慕宮大小祭享無論親行與攝儀行事時刻一依兩本宮例以子夜半磨鍊事永爲定式恐合事宜故敢此仰達矣上曰昨年始知咸興永興兩本宮行祭時刻宮享亦用此例之意雖有定式文蹟姑未出以卿所奏出擧條知委可也出擧條上命先退上乘輿以出由逌瞻門入弘化門明政門永淸門交泰門還宮諸臣以次退出
정조 20년
行都承旨李冕膺坐行左承旨李祖承坐直右承旨李儒慶坐左副承旨李肇源坐直右副承旨李海愚坐同副承旨金熙朝奉命在外注書柳遠鳴仕一員未差假注書曺錫中仕直事變假注書未差
정조 20년
李祖承啓曰抄啓文臣親試初三日爲之事命下矣處所以何處爲之乎敢稟傳曰文臣製述處所同爲待令
정조 20년
李冕膺啓曰右副承旨鄭尙愚今日不爲仕進卽爲牌招何如傳曰許遞
정조 20년
李祖承啓曰明日殿座時承旨不可不備員未差之代政官牌招開政差出待下批牌招察任何如傳曰允
정조 20년
李祖承啓曰故右議政貞翼公李浣墓遣承旨致祭事命下矣何承旨進去乎敢稟傳曰同副承旨進去
정조 20년
備忘記全羅兵使申鴻周平安虞候李鵬運下直各長弓一張長箭一部片箭一部筒兒一箇賜給
정조 20년
有政吏批判書金載瓚式暇參判黃昇源進參議李城輔在外未肅拜行都承旨李冕膺進啓曰判書金載瓚式暇參議李城輔在外未肅拜小臣獨政未安何以爲之敢稟傳曰仍爲之以李儒慶爲承旨以韓晩裕爲禮曹參議以李翼相爲開城敎授成均博士單康就昇學錄單劉㵙軍器直長單鄭光璞奉事單裵贊游副奉事單金應彪參奉單張至潤兵批判書鄭好仁病參判尹弼秉病參議李尙度病參知吳泰賢入直進行都承旨李冕膺進護軍閔台爀副護軍林鵬翰竝單付
정조 20년
傳于李祖承曰發遣吏郞諸執事請齋與否摘奸以來
정조 20년
李肇源啓曰卽者司鑰來言敦化門下鑰時東西挾互相換鎖來請開金以爲改鎖之地云故臣不思標信之仰請輕許改金之持去不勝惶恐待罪而門鑰事體何等嚴重有此疎忽之擧當該司鑰令攸司從重科治換鎖之宣傳官及守門將所當重勘而本院請推之外無他可施之罰何以爲之敢稟傳曰事勢則似然爾則推考司鑰及宣傳官守門將等各令該廳罰直此啓辭勿施
정조 20년
李肇源以兵曹言啓曰今日下鑰時敦化門東挾鎖鑰誤下於西挾及其西挾下鑰時則鑰匙不適未得下鑰闕門鎖鑰何等至重而有此誤鎖之境事未前有萬萬驚駭當該司鑰爲先令攸司從重科治宣傳官及守門將旣已眼同監鑰而未能檢察致此換鎖之擧俱不可無警竝令該府拿問重勘何如傳曰此草記勿施凡係門禁等不謹請罪之事政院先爲則兵曹當不爲兵曹先爲則政院亦當不爲近來該房該曹互啓不嫌其煩屑此亦近俗塗粉不誠中一端揆以國綱焉敢若是此後嚴飭可也
정조 20년
李肇源以訓鍊都監言啓曰今八月初三日親臨明政門文臣製述時因兵曹節目東營軍四十五名哨官李擬祚集春營軍四十五名哨官禹拓夏率領弘化門外左右邊列立雜人一切嚴禁事畢後各還直所而竝待標信擧行之意敢啓傳曰知道都領之將領何營當之乎此後明政門殿座時弘化門外排立軍某營堂上將官率領事定式而兵曹節目之矇矓措語難免其責判堂推考可也
정조 20년
李肇源以訓鍊都監言啓曰本局哨官李彦炲親病甚重勢難察任改差何如傳曰允